એક દિવસ વહેલી સવારે અમે ઓસ્લોનો ખૂણેખૂણો ખૂંદી વળવા ઓસ્લો સિટીપાસ લઈને નીકળી પડ્યાં. યુરોપનાં શહેરોમાં ફરવા માટે આવા એક કે એકથી વધુ દિવસના સિટીપાસ ખૂબ ઉપયોગી થાય છે. આ પાસથી શહેરની તમામ બસ, ટ્રામ, મેટ્રો ટ્રેન, બોટફેરી બધાંમાં મનફાવે તેટલી મુસાફરી થઈ શકે; વળી શહેરનાં ઘણાંખરાં મુખ્ય આકર્ષણો જેવાં કે મ્યુઝિયમ, પાર્ક વગેરેનો પ્રવેશ પણ પાસઘારકો માટે મફત અથવા સસ્તો હોય. સરક્યુલર રૂટની જે ટ્રામ સૌથી પહેલી આવી તેમાં અમે ગોઠવાઈ ગયાં. શહેર હજી સવારની સુસ્તી ઉડાડી રહ્યું હતું. થોડી વારમાં એનાઉન્સમેન્ટ થયું : ‘નેક્સ્ટ સ્ટોપ, વિગીલેન્ડ પાર્ક…’ ઓસ્લોનું સૌથી આકર્ષક સ્થળ પહેલું જ આવી મળ્યું. ખુશ થઈ અમે ખોળામાં પાથરેલા નકશા સંકેલી ઊતરવાની તૈયારી કરી.